РЕГЛАМЕНТ (ЕС) № 293/2013 НА КОМИСИЯТА
от 20 март 2013 година
за изменение на приложения II и III към Регламент (ЕО) № 396/2005 на Европейския парламент и на Съвета относно максимално допустимите граници на остатъчни вещества от емамектин бензоат, етофенпрокс, етоксазол, флутриафол, глифозат, фосмет, пираклостробин, спинозад и спиротетрамат във и върху определени продукти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,
като има предвид, че:
(1)
Максимално допустимите граници на остатъчни вещества (МДГОВ) за етоксазол, глифозат и пираклостробин са установени в приложение II и в част Б от приложение III към Регламент (ЕО) № 396/2005. МДГОВ за емамектин бензоат, етофенпрокс, флутриафол, фосмет, спинозад и спиротетрамат са установени в част А от приложение III към Регламент (ЕО) № 396/2005.
(2)
В процедура по разрешаване на използването на продукт за растителна защита, който съдържа активното вещество протиоконазол върху рапично семе, ленено семе, маково семе и синапено семе, бе подадено заявление съгласно член 6, параграф 1 от Регламент (ЕО) № 396/2005 за изменение на съществуващите МДГОВ.
(3)
По отношение на фосмета такова заявление е подадено за използването му върху трапезни маслини, картофи и рапично семе.
(4)
В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.
(5)
Европейският орган за безопасност на храните (наричан по-долу „Органът“) направи оценка на заявленията и на докладите за оценка, като обърна внимание по-специално на рисковете за потребителите, а където е целесъобразно - за животните, и даде обосновани становища относно предложените МДГОВ (2). Той препрати тези становища на Комисията и държавите членки и ги направи обществено достояние.
(6)
В обоснованите си становища Органът заключи, че по отношение на употребата на протиоконазол върху рапично семе, ленено семе, маково семе и синапено семе сa необходими допълнителни данни за устойчивостта на остатъчните вещества, включени в определението за остатъчни вещества, с цел оценка на рисковете за растението. Освен това Органът подчерта, че добрата земеделска практика (ДЗП) се отнася до продукт, съдържащ биксафен, както и протиоконазол. Следователно следва да се разгледат и наличните данни в полза на повишаване на МДГОВ за биксафена. Поради това съществуващите МДГОВ следва да останат непроменени.
(7)
По отношение на всички останали заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед безопасността на потребителите въз основа на оценка на експозицията на потребителите за 27 конкретни европейски групи потребители. Органът взе предвид най-актуалната информация за токсикологичните свойства на веществата. Нито дългосрочната експозиция на посочените вещества чрез консумация на всички хранителни продукти, които биха могли да съдържат тези вещества, нито краткосрочната експозиция, дължаща се на прекомерна консумация на съответните култури и продукти, не показаха, че има риск от превишаване на допустимата дневна доза (ДДД) или на острата референтна доза (ОРД).
(8)
На 7 юли 2012 г. Комисията за Кодекс алиментариус (3) прие максимално допустимите граници на остатъчни вещества съгласно Кодекса (CXL) за емамектин бензоат, етофенпрокс, етоксазол, флутриафол, глифозат, пираклостробин, спинозад и спиротетрамат. Посочените CXL следва да бъдат включени в Регламент (ЕО) № 396/2005 като МДГОВ с изключение на тези от тях, които не са безопасни за някоя европейска група потребители и по отношение на които Съюзът е изразил резерви пред Комисията за Кодекс алиментариус (4).
(9)
Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.
(10)
В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети предвид.
(11)
Следва да се предвиди разумен срок преди прилагането на изменените МДГОВ, така че да се позволи на държавите членки и заинтересованите страни да предприемат необходимото за спазването на новите изисквания, които ще произлязат от изменението на МДГОВ.
(12)
Поради това Регламент (ЕО) № 396/2005 следва да бъде съответно изменен.
(13)
С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били законно произведени преди изменението на МДГОВ и за които информацията показва, че се поддържа високо равнище на защита на потребителите.
(14)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът не възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложения II и III към Регламент (ЕО) № 396/2005 се изменят в съответствие с приложението към настоящия регламент.
Член 2
Вариантът на Регламент (ЕО) № 396/2005, преди да се внесат измененията с настоящия регламент, продължава да се прилага за продукти, които са били законно произведени преди 6 април 2013 г.
Член 3
Настоящият регламент влиза в сила в деня след публикуването му в Официален вестник на Европейския съюз.
Той се прилага обаче от 6 октомври 2013 г. по отношение на МДГОВ на фосмета в трапезните маслини и рапичното семе с кодови номера съответно 0161030 и 0401060.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 20 март 2013 година.